
Text rozhodnutia
Súd: Krajský súd Bratislava Spisová značka: 5Sd/16/2014 Identifikačné číslo súdneho spisu: 1014200193 Dátum vydania rozhodnutia: 24. 09. 2014 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2014:1014200193.1 ROZSUDOK V MENE SLOVENSKEJ REPUBLIKY Krajský súd v Bratislave samosudkyňou JUDr. Milotou Tóthovou v právnej veci navrhovateľa P.. A. F., C. Ľ.R. U. XXXX/X, Z., E. B. K. XXXX/XXX, S. X - F., Č. Q. proti odporkyni Sociálnej poisťovni ústredie v Bratislave, Ul. 29. augusta č. 8-10, Bratislava o výšku invalidného dôchodku takto r o z h o d o l : Súd rozhodnutie odporkyne číslo XXX XXX XXXX X zo dňa 15. októbra 2013 potvrdzuje. Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX X zo dňa 15. októbra 2013 odporkyňa podľa § 73, § 112 ods. 4 a 6 a § 82 a 293ce zákona č. 461/2003 Z.z. o sociálnom poistení v znení neskorších predpisov znížila navrhovateľovi sumu invalidného dôchodku od 1. decembra 2013 na 304,90 eur mesačne. Rozhodla tak s odôvodnením, že podľa posudku posudkového lekára sociálneho poistenia Sociálnej poisťovne pobočka Bratislava zo dňa 25. septembra 2013 navrhovateľ bol uznaný za invalidného od 25. septembra 2013 s mierou poklesu schopnosti vykonávať zárobkovú činnosť 50%. Navrhovateľ návrhom zo dňa 18.11.2013 žiadal preskúmať toto rozhodnutie odporkyne a namietal, že posúdenie jeho zdravotného stavu so záverom, že jeho ochorenie je v kompletnej remisii nezodpovedá skutočnosti, pretože jeho zdravotný stav je naďalej nepriaznivý a neumožňuje mu akúkoľvek zárobkovú činnosť či inú namáhavejšiu činnosť. Uviedol, že v období apríl 2012 až október 2013 podstúpil šesť kolonoskopických vyšetrení hrubého čreva, v dôsledku čoho bol dvakrát hospitalizovaný, pretrvávajú u neho neuropatie dolných končatín. Mal za to, že v dôsledku nedostatočne zisteného skutkového stavu bolo rozhodnuté o znížení invalidného dôchodku predčasne a žiadal o opätovné posúdenie jeho zdravotného stavu. Súd preskúmal napadnuté rozhodnutie podľa § 250l a nasl. O.s.p., prejednal návrh navrhovateľa a dospel k záveru, že návrh nie je dôvodný. Súd vykonal dokazovanie výsluchom odporkyne, posudkami posudkového lekára Sociálnej poisťovne pobočky zo dňa 25.9.2013 a 30.12.2013, posudkom posudkového lekára Sociálnej poisťovne ústredie zo dňa 5.2.2014, oboznámil sa s posudkovým spisom odporkyne a s dávkovým spisom odporkyne číslo XXX XXX XXXX X a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 70 ods. 2 cit. zákona fyzická osoba má nárok na invalidný dôchodok aj vtedy, ak sa stala invalidnou v období, v ktorom je nezaopatreným dieťaťom Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 cit. zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Hodnotenie miery zhoršenie zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (153 ods. 5 zákona č. 461/2003 Z.z.). Podľa § 112 ods. 4 cit. zákona výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Podľa § 112 ods. 6 cit. zákona dávka sa odníme, zníži alebo jej výplata sa zastaví odo dňa nasledujúceho po dni, ktorým uplynulo obdobie, za ktoré sa dávka už vyplatila. Navrhovateľ sa na pojednávanie dňa 24.9.2014 napriek riadnemu predvolaniu nedostavil, svoju neúčasť na ňom ospravedlnil a súhlasil, aby súd rozhodol v jeho neprítomnosti, a preto súd podľa § 101 ods. 2 Občianskeho súdneho poriadku (ďalej len O.s.p.) vec prejednal v jeho neprítomnosti. Zástupkyňa odporkyne s prihliadnutím na zhodné závery posudkových lekárov žiadala napadnuté rozhodnutie ako správne potvrdiť. V preskúmavanej veci súd zistil, že navrhovateľ bol na základe posudku posudkového lekára Sociálnej poisťovne pobočka Trnava zo dňa 31.5.2012 uznaný invalidným od 17.3.2011, nakoľko v máji 2010 bol u neho zistený nádor v oblasti rektosigmoidei, po absolvovaní chemoterapie do decembra 2010, so zisteným duplicitným nádorom o 30 cm vyššie s pretrvávajúcou únavou. Základné ochorenie je t.č. v remisii. Ako rozhodujúce zdravotné postihnutie u navrhovateľa bol stanovený zhubný nádor čreva a konečníka počas onkologickej liečby (kapitola X., oddiel C, položka 4.b) prílohy č. 4 zákona č. 461/2003 Z.z.). Mieru poklesu schopnosti vykonávať zárobkovú činnosť stanovil od 17.3.2011 na 75%. Pri kontrolnej prehliadke uskutočnenej dňa 25.9.2013 posudkovým lekárom Sociálnej poisťovne pobočka Bratislava bol navrhovateľ uznaný od 25.9.2013 za invalidného podľa § 71 ods. 1 zákona č. 461/2003 Z.z. o sociálnom poistení v znení neskorších predpisov s mierou poklesu schopnosti vykonávať zárobkovú činnosť 50%, nakoľko zhubný nádor hrubého čreva bol operovaný dňa 13.5.2010, následná chemoterapia bola ukončená v decembri 2010 a u invalidizujúceho ochorenia trvá kompletná remisia. Posudkový lekár konštatoval, že benigné zväčšenie prostaty nemá vplyv na výkon zárobkovej činnosti. Ako rozhodujúce zdravotné postihnutie u navrhovateľa je zhubný nádor čreva a konečníka po stabilizácii zdravotného stavu (kapitola X., oddiel C, položka 4.c) prílohy č. 4 zákona č. 461/2003 Z.z.). Navrhovateľ je naďalej invalidný podľa 71 ods. 1 zákona č. 461/2003 Z.z. o sociálnom poistení v znení neskorších predpisov. Navrhovateľ môže vykonávať fyzicky nenáročnú prácu bez fyzického a psychického preťažovania, napr. ako stavbyvedúci, vykonávať prácu v administratíve. Po podaní návrhu zdravotný stav a pracovná schopnosť navrhovateľa boli posúdené posudkovým lekárom Sociálnej poisťovne pobočka Bratislava dňa 30.9.2013, ktorý zotrval na posudkovom závere uvedenom v posudku zo dňa 25.9.2013 a v posudku zo dňa 30.9.2013 uviedol, že navrhovateľ trpí na choroby a to zhubný nádor hrubého čreva a benígnu hypertrofiu prostaty. Navrhovateľ bol 13.5.2010 operovaný pre zhubný nádor hrubého čreva s následnou chemoterapiou, ktorá bola ukončená v decembri 2010. Posudkový lekár konštatoval, že tri roky od ukončenia onkologickej liečby trvá kompletná remisia invalidizujúceho ochorenia. Nové odborné lekárske nálezy a to onkologické vyšetrenie zo dňa 18.11.2013 a urologické vyšetrenie zo dňa 7.11.2013 dokumentujú rovnaký zdravotný stav ako pri posúdení dňa 25.9.2013. Uviedol, že benigné zväčšenie prostaty a minimálnymi mikčnými obtiažami a obličkové intrasinusové cysty nemajú vplyv na výkon zárobkovej činnosti. Rozhodujúcim zdravotným postihnutím u navrhovateľa je zhubný nádor čreva a konečníka po stabilizácii zdravotného stavu (kapitola X., oddiel C, položka 4.c) prílohy č. 4 zákona č. 461/2003 Z.z.). Navrhovateľ je naďalej invalidný podľa 71 ods. 1 zákona č. 461/2003 Z.z. o sociálnom poistení v znení neskorších predpisov. Navrhovateľ môže vykonávať fyzicky nenáročnú prácu bez fyzického a psychického preťažovania, napr. ako stavbyvedúci, vykonávať prácu v administratíve. Posudkový lekár Sociálnej poisťovne ústredie Bratislava v posudku zo dňa 5.2.2014 uviedol, že navrhovateľ trpí na choroby a to zhubný nádor hrubého čreva, benígnu - nezhubnú hypertrofiu prostaty a artériovú hypertenziu, neklasifikovanú. U navrhovateľa je anamnéza primárneho onkologického ochorenia v zmysle karcinómu rektosigmy. Radikálna operačná resekcia bola urobená 13.5.2010 bez kolostómie, histologicky sa jednalo o tubulárny adenokarcinóm bez vzdialených metastáz, grade II. Adjuvantná chemoterapia bola ukončená v decembri 2010 a ochorenie od uvedeného obdobia vykazuje v klinickom obraze kompletnú remisiu. Rozhodujúcim zdravotným postihnutím u navrhovateľa je zhubný nádor čreva a konečníka po stabilizácii zdravotného stavu (kapitola X., oddiel C, položka 4.c) prílohy č. 4 zákona č. 461/2003 Z.z.). Kompletnú remisiu onkologického ochorenia potvrdzuje aj posledné onkologické vyšetrenie zo dňa 18.11.2013, kde sú uvedené všetky dostupné paraklinické vyšetrenia, ktoré sú v norme (onkomarkery, kolonoskopia, CT hrudníka, brucha, a malej panvy zo dňa 10.1.2013, najnovšie CT vyšetrenie daných orgánov zo dňa 8.1.2014). Sekundárnym nálezom pri CT vyšetrení sú dve ložiská v pečeni - cysty, parapelvické cysty oboch obličiek a nezhubné zväčšenie prostaty. Pridružené sekundárne ochorenia sú posudkovo nezávažné a nepodmieňujú zvýšenie percentuálnej miery pre iné zdravotné postihnutie. Pri nezhubnom zväčšení prostaty je aplikovaná liečba. Pri kolonoskopickom vyšetrení zo dňa 29.10.2013 bol resekovaný slizničný polyp nezhubného charakteru. Navrhovateľ je naďalej invalidný podľa 71 ods. 1 zákona č. 461/2003 Z.z. o sociálnom poistení v znení neskorších predpisov. Navrhovateľ môže vykonávať prácu bez fyzického a psychického preťažovania, primeranú vysokoškolskému vzdelaniu. Posudkový lekár sociálneho poistenia Sociálnej poisťovne pobočka Bratislava ako aj posudkový lekár sociálneho poistenia Sociálnej poisťovne ústredie Bratislava vo svojich vyššie uvedených posudkoch zohľadnili všetky zdravotné problémy navrhovateľa, vysporiadali sa s lekárskymi nálezmi nachádzajúcimi sa v zdravotnej dokumentácii navrhovateľa, pričom posúdenie zdravotného stavu navrhovateľa bolo vykonané aj na podklade doložených lekárskych nálezov odborných lekárov, ktoré potvrdzujú kompletnú remisiu onkologického ochorenia od roku 2010. Zhodne určili, že rozhodujúcim zdravotným postihnutím u navrhovateľa je zhubný nádor čreva a konečníka po stabilizácii zdravotného stavu (kapitola X., oddiel C, položka 4.c) prílohy č. 4 zákona č. 461/2003 Z.z.) a mieru poklesu schopnosti vykonávať zárobkovú činnosť u navrhovateľa stanovili od 25.9.2013 na 50%. Onkologické ochorenie navrhovateľa je od roku 2010 v remisii, čo potvrdzuje aj posledné onkologické vyšetrenie zo dňa 18.11.2013, kde sú uvedené všetky dostupné paraklinické vyšetrenia, ktoré sú v norme. Pridružené sekundárne ochorenia sú posudkovo nezávažné a nepodmieňujú zvýšenie percentuálnej miery pre iné zdravotné postihnutie. Benigné zväčšenie prostaty nemá vplyv na výkon zárobkovej činnosti. Zistenia posudkových lekárov neboli spochybnené ani v súdnom konaní. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. Krajský súd preto z vyššie uvedených dôvodov napadnuté rozhodnutie číslo XXX XXX XXXX X zo dňa 15. októbra 2013 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľ nebol v konaní úspešný, a preto mu súd trovy konania nepriznal a odporkyni trovy konania neprislúchajú. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./

